На основу члана 119. став 1 тачка 1 Закона о основама система образовања и васпитања(„Службени гласник РС" бр. 88/2017, 27/2018 - други закони, 10/2019, 6/2020 и 129/2021), сагласно одредбама Закона о уџбеницима(„Службени гласник РС" бр. 27/2018) и члану 60. став 1. тачка 1) Статута Основне школе „Надежда Петровић“ у Сићеву, Школски одбор Основне школе „Надежда Петровић“ у Сићеву, на седници одржаној дана 26.04.2023.године доноси

# ПРАВИЛНИК

# О ИЗБОРУ УЏБЕНИКА

# У ОСНОВНОЈ ШКОЛИ „НАДЕЖДА ПЕТРОВИЋ“ У СИЋЕВУ

ОПШТЕ ОДРЕДБЕ

# Члан 1.

Правилником о избору уџбеника (у даљем тексту: Правилник) уређују се, у складу са важећим законским и подзаконским прописима, општа правила за избор/дефинисање критеријума за избор и стручну верификацију уџбеника и приручника који се набављају и користе у Основној школи „Надежда Петровић“ у Сићеву (у даљем тексту: Школа) са циљем:

* + Ефикасног управљања процесом избора уџбеника и приручника који ће се користити у школи ради постизања квалитетног и уравнотеженог васпитања и образовања ученика;
	+ Ефикасног управљања ризиком од корупције у процесу избора и набавке уџбеника;
	+ Ефикасног праћења и спречавања настанка сукоба интереса у процесу избора и набавке уџбеника и приручника;
	+ Постизања усклађености код избора уџбеника и приручника са прописаним Стандардима квалитета у складу са одредбом члана 18. Закона о уџбеницима као референтног прописа у предметној области.

# Члан 2.

Уџбеникје основно дидактички обликовано наставно средство, у било ком облику или медију, које се користи у образовно-васпитном раду у школи за стицање знања, вештина, формирање ставова, подстицање критичког размишљања, унапређења функционалног знања и развој интелектуалних и емоционалних карактеристика ученика школе.

Приручникпредставља наставно средство у било ком медију или облику, које се користи за стицање знања, вештина, формирање вредносних ставова и развој интелектуалних и емоционалних карактеристика ученика школе.

Стандарди квалитетапредстављају услове који се односе на садржину, педагошко- психолошке захтеве, дидактичку и методичку обраду, језичке захтеве, израду, графичку, ликовну и техничку опремљеност уџбеника зависно од облика, медија и намене.

Референтни уџбеникје дидактички обликовано наставно средство које је процењено и вредновано као одговарајуће наставно средство, и то у односу на постављене и дефинисане стандарде квалитета.

КРИТЕРИЈУМИ ЗА ПРЕДЛОГ О ИЗБОРУ УЏБЕНИКА

# Члан 3.

Критеријуми којима ће се руководити Стручна већа Школе код предлога о избору референтног уџбеника, односно приручника, су:

* + Примереност циљевима школе и циљевима предмета на који се дати уџбеник односи, као и процена доприноса датог уџбеника односно приручника везано за очекивани исход наставе у предмету на који се исти односи;
	+ Примереност у садржини и обиму оптерећења ученика које прописује Закон о основама система образовања и васпитања односно програм за одређени предмет у школи;
	+ Прилагођеност дидактичке структуре за коришћење у наставном процесу;
	+ Усклађеност са Стандардима квалитета уџбеника сагласно члану 18 Закона о уџбеницима.

Испуњеност стандарда квалитета прописаних, Законом о уџбеницима, представља базично основ за доношење стручне оцене квалитета, односно представља референцу која кумулативно са критеријумима из става 1 овог члана опредељује Стручна већа за одређени предлог о избору уџбеника, односно приручника.

ПРОЦЕС ДОНОШЕЊА ОДЛУКЕ

# Члан 4.

Чланови Стручних већа Школе, дужни су да сваки свој предлог о избору уџбеника, односно приручника, стручно образложе у сладу са критеријумима дефинисаним у члану 3 Правилника.

Предлози стручних већа школе достављају се Наставничком већу на усвајање.

У случају да је члан Стручног већа истовремено и аутор или коаутор уџбеника, односно приручника, исти ће се уздржати од гласања на Стручним већима и Наставничком већу односно његов глас ће бити изузет.

Чланови Стручних већа Школе који учествују у избору дужни су да потпишу изјаву да немају приватни интерес у вези са издавачима и ауторима уџбеника односно приручника.

# Члан 5.

Наставничко веће на образложени предлог Стручних већа Школе доноси одлуку о избору уџбеника односно приручника.

Наставничко веће Школе, може донети одлуку о избору уџбеника, односно приручника, чији је аутор или коаутор наставник школе и неће се сматрати да постоји сукоб интереса.

За случај из става 2. овог члана из поступка гласања о избору референтног уџбеника биће изузет наставник школе који је аутор или коаутор уџбеника о чијем избору се гласа.

Чланови Наставничког већа Школе који учествују у избору дужни су да потпишу изјаву да немају приватни интерес у вези са издавачима и ауторима уџбеника односно приручника.

Наставничко веће пре почетка школске године утврђује листу уџбеника и приручника за наредну школску годину.

# Члан 6.

Избор уџбеника се врши за период од 4 (четири) године.

Изузетно, одлуку о промени уџбеника може донети Наставничко веће на образложени предлог стручних већа за област предмета, о чему у року од 8 (осам) дана од доношења одлуке обавештава надлежно Министарство.

За школску годину у којој се први пут примењује нови програм наставе и учења, уџбеници се бирају на период од 1 (једне) школске године.

Коначна одлука о уџбеницима који ће се користити у настави школа објављује на видном месту у школи и на интернет страници школе и та одлука је обавезујућа за све који учествују у образовно- васпитном раду у школи.

НАДЗОР НАД ПРИМЕНОМ ПРАВИЛНИКА

# Члан 7.

Надзор над применом Правилника спроводи Директор школе.

КАЗНЕНЕ ОДРЕДБЕ

# Члан 8.

Запослени у школи, који су чланови Стручног или Наставничког већа, који су гласали за избор уџбеника/приручника, дисциплински ће одговарати уколико се утврди постојање сукоба интереса, као и уколико се утврди да је од аутора уџбеника или издавача уџбеника/приручника који се предлаже за избор, примили поклон или на други начин имали погодности или било какву другу материјалну или нематеријалну корист, а све сагласно законима и нормативним актима школе којима је ова материја регулисана.

ЗАВРШНЕ ОДРЕДБЕ

# Члан 9.

Запослени су дужни да се придржавају одредби овог Правилника.

На сва питања која нису регулисана овим Правилником, примењују се одредбе релевантних законских и подзаконских аката.

Одговорно лице у школи има обавезу да након ступања на снагу овог Правилника детаљно упозна све запослене у школи са садржајем одредби и санкцијама због непридржавања прописаних правила.

# Члан 10.

Овај Правилник ступа на снагу и примењује истеком рока од 8 (осам) дана од дана објављивања на огласној табли школе.

 Председник Школског одбора,

Снежана Маринковић

Правилник је заведен под деловодним бројем 969 од 26.04.2023. године, објављен је на огласној табли Школе дана 27.04.2023.године, а ступио је снагу дана 05.05.2023.године.

Секретар,

\_\_\_\_\_\_\_\_\_\_\_\_\_\_\_\_\_\_\_\_\_\_

 Марија Милутиновић